**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ... 2016,

**ktorým sa mení a dopĺňa zákon č. 101/2010 Z. z. o preukazovaní pôvodu majetku**

Národná rada Slovenskej republiky sa uzniesla na tomto zákone:

**Čl. I**

 Zákon č. 101/2010 Z. z. o preukazovaní pôvodu majetku sa mení a dopĺňa takto:

1. V § 4 odsek 1 znie:

„(1) Finančná polícia na základe písomného oznámenia alebo z vlastného podnetu podľa § 3 vyzve osobu, proti ktorej oznámenie smeruje, o podanie vysvetlenia, akým spôsobom nadobudla majetok uvedený v oznámení a hodnotu tohto majetku; táto osoba je povinná žiadosti finančnej polície vyhovieť do 30 dní odo dňa doručenia výzvy. Vysvetlením sa rozumie najmä predloženie listín a označenie iných dôkazov potvrdzujúcich spôsob nadobudnutia majetku a jeho hodnotu.“.

2. V § 4 ods. 2 sa na konci pripája táto veta: „Hodnota majetku sa počas celého konania podľa tohto zákona posudzuje ku dňu doručenia písomného oznámenia finančnej polície alebo ku dňu začatia konania finančnej polície z vlastného podnetu podľa § 3 ods. 1, ku dňu podania oznamovateľa podľa § 3 ods. 2 alebo ku dňu podania písomného oznámenia podľa § 3 ods. 4.“.

3. V § 4 sa za odsek 2 vkladajú nové odseky 3 a 4, ktoré znejú:

„(3) Ak osoba, proti ktorej oznámenie smeruje, bez opodstatnených dôvodov nepodá požadované vysvetlenie v lehote uvedenej v odseku 1 alebo ak vo vysvetlení hodnoverne nepreukáže pôvod svojho majetku z legálnych príjmov, pričom naďalej pretrvávajú dôvodné pochybnosti o zákonnosti a čestnosti nadobudnutia tohto majetku, finančná polícia podá prokurátorovi podnet na podanie návrhu na začatie konania podľa § 6.

(4) Ak osoba, proti ktorej oznámenie smeruje, v období od doručenia výzvy podľa odseku 1 do podania podnetu finančnej polície na podanie návrhu prokurátorovi podľa § 6 prevedie majetok označený vo výzve na tretiu osobu, právne úkony spojené s takýmto prevodom sú neplatné.

Doterajšie odseky 3 až 5 sa označujú ako odseky 5 až 7.

4. V § 6 ods. 1 sa slová „minimálnej mzdy6)“ nahrádzajú slovami „sumy životného minima6)“ a v odseku 2 písm. d) sa slová „minimálnej mzdy“ nahrádzajú slovami „sumy životného minima6)“.

5. Poznámka pod čiarou k odkazu 6 znie:

 „6) § 2 písm. a) zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov.“.

6. V § 6 ods. 2 sa za písm. b) vkladá nové písm. c), ktoré znie:

„c) vysvetlenie osoby podľa § 4 ods. 1,“.

Doterajšie písmena c) až f) sa označujú ako písmena d) až g).

7. V § 7 ods. 1 sa slová „§ 6 ods. 2 písm. c) a d)“ nahrádzajú slovami „§ 6 ods. 2 písm. c) až e)“.

8. V § 7 ods. 2 vete pred bodkočiarkou sa za slovo „majetku“ vkladá čiarka a slová „ak dôkaz podľa § 6 ods. 2 písm. c) nepovažuje za dostatočný“.

9. V § 8 ods. 1 písm. a) sa slová „minimálnej mzdy“ nahrádzajú slovami „sumy životného minima6)“.

10. V § 8 ods. 1 písm. b) sa slová „§ 7 ods. 2“ nahrádzajú slovami „§ 4 ods. 1 alebo § 7 ods. 2“.

11. V § 8 sa za odsek 1 vkladá nový odsek 2, ktorý znie:

„(2) Prokurátor musí podať návrh podľa odseku 1 najneskôr do troch mesiacov odo dňa doručenia podnetu na podanie návrhu na začatie konania podľa § 6 ods. 1. Ak prokurátor požiadal o doplnenie alebo ďalšie preskúmanie finančnú políciu podľa § 7 ods. 1 alebo požiadal osobu označenú v podnete o podanie vysvetlenia alebo predloženie dôkazov podľa § 7 ods. 2, lehota troch mesiacov na podanie návrhu podľa prvej vety sa predlžuje o lehotu určenú podľa § 7 ods. 1 tretej vety alebo lehotu podľa § 7 ods. 2 prvej vety.“.

Doterajšie odseky 2 a 3 sa označujú ako odseky 3 a 4.

12. V § 9 odsek 1 znie:

„(1) Ak odporca v konaní pred súdom nevie preukázať existenciu rozdielu vo výške minimálne 1500-násobku sumy životného minima6) medzi jeho preukázateľnými príjmami, ktoré mohol dosiahnuť, a hodnotou jeho majetku podľa § 4 ods. 2, súd rozhodnutím vysloví, že tento majetkový rozdiel uvedený v návrhu podľa § 8 ods. 3 odporca nadobudol z nelegálnych príjmov a prepadá v prospech štátu. Ak v konaní pred súdom odporca preukáže opak, súd návrh podľa § 8 ods. 3 zamietne. Súd vydá rozhodnutie podľa prvej a druhej vety do 12 mesiacov od doručenia návrhu podľa § 8 ods. 3.“.

13. Za § 11 sa vkladá § 11a, ktorý vrátane nadpisu znie:

**„§ 11a**

**Prechodné ustanovenie**

Konania začaté do 29. februára 2016 sa dokončia podľa doterajších predpisov.“.

**Čl. II**

Tento zákon nadobúda účinnosť 1. marca 2016.